**Razine igre, razvoj vještina i uloga odraslih**

[March 5, 2019](https://www.predskologija.com/djecja-igra/) [Ivana Popek](https://www.predskologija.com/author/ivana/)

Dječja igra izrazito je važan aspekt u kognitivnom razvoju, razvoju ličnosti, privrženosti i socijalnim interakcijama, kroz koji djeca uče, otkrivaju, istražuju i upoznaju svijet oko sebe. Igrom, dijete potvrđuje svoj identitet, istražuje sebe, svoju ulogu u sredini i samu okolinu, doživljava i razvija emocije, rješava probleme kroz iskustveno učenje te razvija kreativnost. Igra je proces i sadrži čitav niz oblika učenja i socijalizacije važan poticaj za cjelokupan razvoj djeteta.

**Razine igre**

Postoje dvije razine dječje igre: spoznajna i društvena.

S obzirom na spoznajnu razinu, igra može biti: *funkcionalna*(igra u kojoj dijete ponavlja radnje s predmetima i uvježbava motoričke sposobnosti), *konstruktivna*(igra u kojoj se dijete služi predmetima s namjerom da nešto izgradi, stvori), *simbolička*(igra u kojoj djeca predmet zamjenjuju drugim simbolom ili proigravaju različite uloge) ili *igra s pravilima* (igra koja se igra prema unaprijed dogovorenim pravilima).

S obzirom na društvenu razinu, igra se može svoditi na: promatranje, samostalnu igru, usporednu (djeca se igraju jedno pokraj drugoga sa sličnim igračkama, ali bez interakcije ili suradnje), usporedno-svjesnu (djeca priznaju prisutnost drugog djeteta uspostavljajući kontakt očima), jednostavnu socijalnu ili povezujuću (stvara se kontakt među djecom, započinju razgovor, smiješe se, izmjenjuju igračke…),  komplementarnu i uzajamnu (vrsta socijalne aktivne igre u kojoj djeca surađuju prema dogovoru ili određenim pravilima) te suradničku igra (postizanje određenog cilja uz usklađene postupke djece).

**Razvoj vještina kroz igru**

Igrom dijete razvija osjećaj sigurnosti, samostalnosti, samokontrole, kompetencije, razvija vještine na svim područjima te jača samopouzdanje. Samostalnim otkrivanjem, istraživanjem i isprobavanjem dijete zadovoljava svoju znatiželju te se intelektualno razvija.

|  |  |
| --- | --- |
| MOTORIČKE VJEŠTINE | – jačanje koordinacije pokreta, – razvoj fine i grube motorike(puzanje, hodanje, stajanje trčanje, skakanje, penjanje, provlačenje, bacanje, bavljenje određenim sportovima…) |
| KOGNITIVNE/SPOZNAJNE VJEŠTINE | – razvoj kritičkog razmišljanja- povezivanje uzroka i posljedice- zaključivanje- poticanje mašte- rješavanje problema- razvoj kreativnosti- razvoj pamćenja- sposobnost snalaženja u prostoru- povezivanje informacija- matematičke sposobnosti računanja, mjerenja, klasificiranja i planiranja |
| SOCIO-EMOCIONALNE VJEŠTINE | – osjećanje zadovoljstva/ugode – povezivanje s drugim osobama- prepoznavanje, imenovanje te primjereno izražavanje osjećaja- sposobnost praćenja smjera igre- poštivanje pravila- čekanje na red- suradnja- dijeljenje- razvoj socijalnih odnosa – razvoj samopouzdanja- razvoj empatije i solidarnosti- razvoj odgovornosti- rješavanje sukoba na nenasilan način |
| GOVORNE VJEŠTINE | – pjevanje- recitiranje- brojalice(jezični razvoj) |

**Dječja igra s obzirom na dob**

|  |  |
| --- | --- |
| **DOB DJETETA** | **OBILJEŽJA IGRE** |
| 3 MJESECA | – istraživačka, manipulativna, funkcionalna igra- igra prstima, kontrola grube motorike, fine motorike – početak stjecanja koordinacije ruka-oko- pokušaji lokaliziranja svakodnevnih zvukova- jednostavni mišićni pokreti koji se ponavljaju (bacanje predmeta, tresenje zvečke…) |
| IZMEĐU 7-9 MJESECI | – imitacijska igra – mogućnost kontrole tijela, manipulacije objektima, interpretiranje viših osjetnih iskustava- imitira aktivnosti koje izvode odrasli, iako još ne shvaća zašto ih odrasli izvode |
| IZMEĐU 12 I 18 MJESECI | – simbolička igra (usko povezana s govorno-jezičnim razvojem, emocionalnim razvojem i kognitivnim razvojem djeteta)- uključuje upotrebu simbola- razvija se kroz nekoliko faza- u periodu između 12 i 18 mjeseci starosti dijete je u fazi glumljenja samoga sebe (glumi sebe kako izvršava neku radnju – jede, spava..)- igračke koje koristi su realistične (npr. tanjur, jastuk…) |
| IZMEĐU 18-24 MJESECI | – konstruktivna igra- počinje s građenjem tornja od kockica (do 3 kockice) – simbolička igra u fazi jednostavne igre uloga- djeca imitiraju svakodnevne radnje odraslih osoba iz svoje okoline, a igračke su i dalje realistične – uvjeravajuće igre (započinju nekoliko mjeseci prije druge godine)- učeći iz iskustva dijete povezuje aktivnost koju je usvojilo i kopiralo |
| 2 GODINE | – faza poznatih radnji, ponašanja (24 – 30 mj.) – imitiranje  ponašanja vezanih uz svakodnevicu (npr. pravi se da kuha)- igračke koje koristi manje su realne, ali oblikom asociraju na predmet koji je potreban za izvršavanje radnje – faza manje poznatih radnji (30 – 36 mj.) – u igru se uključuju teme koje djeci nisu svakodnevne i manje su im poznate (odlazak kod doktora)- ne koriste nužno igračke- igračke koje koriste ne moraju biti realne (npr. Kutija može predstavljati automobil) |
| 3 GODINE | – faza igre uloga s drugom djecom (3 – 5 g.) – proigravaju imaginarne teme koje ne postoje ili koje nisu iskusili u svakodnevnom životu-  počinju uključivati i drugu djecu, svatko ima svoju ulogu- predmeti  i igračke nisu potrebni jer djeca koriste gestu, mimiku ili govor |
| 4 GODINE | – igre s pravilima – zahtijevaju razumijevanje i prihvaćanje dijeljenja i čekanje reda – igra pretvaranja – dijete počinje uvježbavati određene uloge što mu daje priliku da upozna ljude oko sebe iz drugačije perspektive (vozač, policajac i sl.)- izražava različita iskustva putem simboličke igre te na taj način prorađuje svoja emocionalna iskustva, uče kako se uživiti u tuđu perspektivu te razvijati vještine potrebne za rješavanje problema |
| 5 GODINA | – različite igre s pravilima- uče da su u životu nužna pravila i na koji način ih poštujemo- uče kako se nositi s uspjehom i neuspjehom |

**Uloga odraslih u dječjoj igri**

Iako nisu uvijek aktivni sudionici, odrasli imaju važnu ulogu u dječjoj igri jer je oni često usmjeravaju i razvijaju. Što konkretno odrasli mogu činiti?

* svakodnevno odvojiti malo vremena za igru s djetetom,
* pokazati zanimanje za dijete i dječju igru, a za to vrijeme pozornost usmjeriti isključivo na dijete,
* pobrinuti se u stvaranju uvjeta za igru (ponuda kvalitetnih i raznovrsnih igračaka, formiranje okoline – prostora, pružanje dovoljno slobodnog vremena…),
* osigurati djetetu fizičku i psihičku sigurnost tijekom igre,
* pokušati prepoznati potrebe djeteta tijekom igre te reagirati na njegove zahtjeve,
* poticati razvoj kreativnosti kod djeteta tijekom igre,
* procijeniti kada je vrijeme da se odrasli uključi u igru, a kada da pusti dijete da se igra samo (ne nametati se),
* omogućiti djetetu da sudjeluje u igri s vršnjacima,
* imati strpljenja i pustiti dijete da samo odradi aktivnosti koje je naumilo, svojim tempom i na svoj način,
* ne stavljati fokus na učenje akademskih vještina već na zabavu, ugodnu atmosferu i kvalitetnu komunikaciji,
* ohrabrivati i pohvaliti dijete kada u igri nešto postigne, uspije.